b'\n_START_ARTICLE_\nKomisija za \xc5\xa1portno plezanje PZS\n_START_PARAGRAPH_\nKomisija za \xc5\xa1portno plezanje (K\xc5\xa0P) je strokovna komisija Planinske zveze Slovenije, ki skrbi za razvoj \xc5\xa1portnega plezanja.\n_START_SECTION_\nOrganizacija\n_START_PARAGRAPH_\nKomisijo za \xc5\xa1portno plezanje vodi na\xc4\x8delnik. Sestavljajo jo \xc5\xa1e \xc5\xa1est \xc4\x8dlanov, Selektor \xc4\x8dlanske reprezentance, Selektor mladinske reprezentance, vodja sodni\xc5\xa1kega zbora, vodja projekta opremljanja slovenskih plezali\xc5\xa1\xc4\x8d, koordinatorja \xc5\xa1olskih \xc5\xa1portnih tekmovanj, vodja izpitov za \xc5\xa1portne plezalce in in\xc5\xa1truktorje 1, vodja izpitov za in\xc5\xa1truktorje 2 in vodja izpitov za opremljevalce smeri._NEWLINE_\xc5\xa0portni plezalci so bili v letu 2013 \xc4\x8dlani 43 registriranih \xc5\xa1portno-plezalnih odsekov (\xc5\xa1portno-plezalni ter alpinisti\xc4\x8dni odseki in sekcije pri planinskih dru\xc5\xa1tvih, plezalni in alpinisti\xc4\x8dni klubi ipd.)\n_START_SECTION_\nNaloge\n_START_PARAGRAPH_\nKomisija deluje v skladu s pravilnikom, ki ga je komisija sprejela \xc5\xbee dne 8.10.1994 in dopolnila 13. aprila 2011, v njem pa so navedene naloge: skrb za usposabljanje strokovnih kadrov (vaditeljev) na podro\xc4\x8dju \xc5\xa1portnega plezanja, izobra\xc5\xbeevanje \xc4\x8dlanstva ter za organizacija doma\xc4\x8dih in mednarodnih tekmovanj v \xc5\xa1portnem plezanju._NEWLINE_Njena skrb je tudi vodenje dr\xc5\xbeavne reprezentance in drugih vrhunskih \xc5\xa1portnikov, kategorizacija \xc5\xa1portnikov in urejanje naravnih plezali\xc5\xa1\xc4\x8d in ob tem skrb za varstvo narave._NEWLINE_Komisija tudi sodeluje z drugimi dr\xc5\xbeavnimi in mednarodnimi organizacijami in zvezami s tega podro\xc4\x8dja._NEWLINE_Njena naloga pa je tudi ocena, izdelava in nabava plezalne opreme in naprav._NEWLINE_Ker je Planinska zveza Slovenije \xc4\x8dlanica Mednarodne zveze za \xc5\xa1portno plezanje (International Federation of Sport Climbing, IFSC), se predstavnik Komisije udele\xc5\xbeuje redne letne skup\xc5\xa1\xc4\x8dine in drugih pomembnih sestankov in aktivnosti.\n_START_SECTION_\nVzgoja in izobra\xc5\xbeevanje\n_START_PARAGRAPH_\n\xc5\xa0portno plezanje pozna \xc5\xa1portne nazive in nazive strokovnih delavcev. \xc5\xa0portni nazivi so: pripravnik \xc5\xa1portnega plezanja, \xc5\xa1portni plezalec 1, \xc5\xa1portni plezalec 2. Nazivi strokovnih delavcev pa so: vaditelj \xc5\xa1portnega plezanja, in\xc5\xa1truktor \xc5\xa1portnega plezanja 1, in\xc5\xa1truktor \xc5\xa1portnega plezanja 2, trener \xc5\xa1portnega plezanja 1, trener \xc5\xa1portnega plezanja 2._NEWLINE_Program usposabljanja praviloma poteka za vsak naziv lo\xc4\x8deno. Komisija za \xc5\xa1portno plezanje izvaja usposabljanje sama ali s pomo\xc4\x8djo zunanjih izvajalcev. Izpit za naziv pripravnik \xc5\xa1portnega plezanja se po opravljeni za\xc4\x8detni plezalni \xc5\xa1oli opravlja na nivoju plezalnega kluba, odseka ali samostojne plezalne \xc5\xa1ole. Vsi izpiti za ostale nazive se opravljajo na nivoju Komisije._NEWLINE_Za\xc4\x8detna \xc5\xa1ola \xc5\xa1portnega plezanja traja najmanj 40 ur teorije in prakse. Nadaljevalna \xc5\xa1ola slu\xc5\xbei za utrjevanje tem za\xc4\x8detne \xc5\xa1ole s poudarkom na plezalni in vrvni tehniki, obiskovanju naravnih plezali\xc5\xa1\xc4\x8d in pripravi na izpit za \xc5\xa1portnega plezalca 1._NEWLINE_\xc5\xa0ola \xc5\xa1portnega plezanja za dalj\xc5\xa1e \xc5\xa1portno plezalne smeri traja najmanj 100 ur teoreti\xc4\x8dnih in prakti\xc4\x8dnih znanj._NEWLINE_Pripravnik \xc5\xa1portnega plezanja postane vsak te\xc4\x8dajnik, ki je kon\xc4\x8dal za\xc4\x8detno \xc5\xa1olo, preplezal vsaj 10 razli\xc4\x8dnih \xc5\xa1portno plezalnih smeri (katerihkoli te\xc5\xbeav) z varovanjem od spodaj in uspe\xc5\xa1no opravil izpit iz prakti\xc4\x8dnega dela._NEWLINE_\xc5\xa0portni plezalec 1 mora biti star najmanj 16 let, opravljen izpit za pripravnika in preplezano predpisano \xc5\xa1tevilo in te\xc5\xbeavnost \xc5\xa1portno plezalnih smeri. Uspe\xc5\xa1no mora opraviti tudi teoreti\xc4\x8dni in prakti\xc4\x8dni izpit. Za samostojno plezanje in varovanje je usposobljen ko dopolni 18 let in sicer v vseh do pol razte\xc5\xbeaja dolgih smereh na umetnih stenah in v naravnih plezali\xc5\xa1\xc4\x8dih._NEWLINE_\xc5\xa0portni plezalec 2 lahko postane 18 let star kandidat s 3 leti sta\xc5\xbea in preplezano predpisano \xc5\xa1tevilo in te\xc5\xbeavnost \xc5\xa1portno plezalnih smeri. Uspe\xc5\xa1no mora opraviti tudi teoreti\xc4\x8dni in prakti\xc4\x8dni izpit. \xc5\xa0portni plezalec 2 je usposobljen za samostojno plezanje in varovanje v vseh \xc5\xa1portno plezalnih smereh._NEWLINE_Vaditelj \xc5\xa1portnega plezanja je usposobljen za vodenje in izvajanje plezalnih te\xc4\x8dajev oziroma za\xc4\x8detnih \xc5\xa1ol samo na umetnih stenah. Za vse to potrebuje veljavno licenco, ki jo pridobi z opravljenim teoreti\xc4\x8dnim in prakti\xc4\x8dnim izpitom po tem, ko je opravil tudi eno leto kot sta\xc5\xbeist - \xc5\xa1portni plezalec 1. V naravnih plezali\xc5\xa1\xc4\x8dih je za izvajanje tovrstne dejavnosti potrebna prisotnost in\xc5\xa1truktorja._NEWLINE_In\xc5\xa1truktor \xc5\xa1portnega plezanja 1 lahko postane kandidat, ki ima najmanj 3 leta plezalnega sta\xc5\xbea in najmanj 1 leto sta\xc5\xbea kot \xc5\xa1portni plezalec 1, ima preplezano predpisano \xc5\xa1tevilo in te\xc5\xbeavnost \xc5\xa1portno plezalnih smeri ter uspe\xc5\xa1no opravljen teoreti\xc4\x8dni in prakti\xc4\x8dni izpit. Usposobljen in pristojen je za samostojno u\xc4\x8denje \xc5\xa1portnega plezanja v vseh do pol razte\xc5\xbeaja dolgih smereh na umetnih stenah in naravnih plezali\xc5\xa1\xc4\x8dih. Lahko tudi organizira, vodi in izvaja vse vrste te\xc4\x8dajev \xc5\xa1portnega plezanja._NEWLINE_In\xc5\xa1truktor \xc5\xa1portnega plezanja 2 lahko postane kandidat, ki ima najmanj 5 leta plezalnega sta\xc5\xbea in najmanj 1 leto sta\xc5\xbea kot \xc5\xa1portni plezalec 1, ima preplezano predpisano \xc5\xa1tevilo in te\xc5\xbeavnost \xc5\xa1portno plezalnih smeri ter uspe\xc5\xa1no opravljen teoreti\xc4\x8dni in prakti\xc4\x8dni izpit. Pred pri\xc4\x8detkom izobra\xc5\xbeevanja mora tudi uspe\xc5\xa1no opraviti sprejemni izpit. Usposobljen in pristojen je za samostojno u\xc4\x8denje \xc5\xa1portnega plezanja v vseh \xc5\xa1portno plezalnih smereh._NEWLINE_Trener \xc5\xa1portnega plezanja 1 postane lahko kandidat, ki ima licenco In\xc5\xa1truktor \xc5\xa1portnega plezanja 1 in dve leti sta\xc5\xbea ter opravljen izpit._NEWLINE_Trener \xc5\xa1portnega plezanja 2 pa postane kandidat z enim letom izku\xc5\xa1enj kot trener 1 z veljavno licenco ter opravljenim izpitom._NEWLINE_Pridobljeni \xc5\xa1portni nazivi ali nazivi strokovnih delavcev v \xc5\xa1portnem plezanju so trajni. Potrjevanje licenc je potrebno za vse strokovne nazive vsake 3 leta.\n_START_SECTION_\nKategorizacija \xc5\xa1portnih plezalcev\n_START_PARAGRAPH_\nZa status kategoriziranega \xc5\xa1portnika lahko kandidira samo plezalec, ki ima priznan naziv najmanj \xc5\xa1portni plezalec in je \xc4\x8dlan kluba/odseka, ki je za teko\xc4\x8de leto registriran pri Komisiji. Splo\xc5\xa1ni pogoji za kategorizacijo so dolo\xc4\x8deni v\xc2\xa0\xc2\xbbPogojih, pravilih in kriterijih za registriranje in kategoriziranje \xc5\xa1portnikov v Republiki Sloveniji\xc2\xab._NEWLINE_\xc5\xa0portniki so lahko uvr\xc5\xa1\xc4\x8deni v naslednje razrede: \xc5\xa1portnik svetovnega razreda, mednarodnega, perspektivnega, dr\xc5\xbeavnega in mladinskega razreda vse v skladu s kriteriji, ki jih je dolo\xc4\x8dila Komisija za \xc5\xa1portno plezanje._NEWLINE_\xc5\xa0tevilo kategoriziranih \xc5\xa1portnikov na podro\xc4\x8dju \xc5\xa1portnega plezanja na dan 31. 12. 2012 po razredih je bilo: 1 svetovni, 26 mednarodnih, 13 perspektivnih, 8 dr\xc5\xbeavnih in 11 mladinskih razredov.\n_START_SECTION_\nOpremljanje slovenskih plezali\xc5\xa1\xc4\x8d\n_START_PARAGRAPH_\nV okviru Komisije za \xc5\xa1portno plezanje se izvajajo tudi aktivnosti pri opremljanju slovenskih plezali\xc5\xa1\xc4\x8d. Obnovo plezali\xc5\xa1\xc4\x8d, administrativne in operativne naloge, vodenje evidenc in ostala opravila lahko izvajajo samo zato izobra\xc5\xbeene in licencirane osebe. Komisija razpi\xc5\xa1e in izvede te\xc4\x8daj za opremljevalce plezalnih smeri, nanj se lahko prijavijo kandidati z licenco \xc5\xa1portni plezalec ali alpinist. Te\xc4\x8daj obsega teoreti\xc4\x8dni in predvsem prakti\xc4\x8dni del in se zaklju\xc4\x8di z izpitom. Licence se potrjujejo na vsaka 3 leta, pogoj za podalj\xc5\xa1anje pa so vsaj tri plezalne smeri opremljene z lepljenjem.'